કેન્દ્રની મોદી સરકારની ખરી કસોટી આર્થિક મોરચે છે. ખાસ કશી નાણાંકીય જોગવાઈઓ વિના નાણામંત્રીએ ઓબામાકેર જેવી નમોકેરની આરોગ્યવીમાની યોજના તો જાહેર કરી દીધી છે પણ એ જગજાહેર છે કે સરકારો શિક્ષણની જેમ આરોગ્ય સેવાઓનું પણ મોટાપાયે ખાનગીકરણ કરી રહી છે. ગરીબોને તે ખાનગી સેવાઓના ભરોસે છોડીને કસોટીથી ભાગી રહ્યા છે. વળી અત્યાર સુધી નરેન્દ્ર મોદી સરકાર નાણાકીય ભ્રષ્ટાચારોની જાહેર ચર્ચાઓથી બચતી રહી હતી. પરંતુ નીરવ મોદી,મેહુલ ચોકસી અને વિક્રમ કોઠારીના કૌભાંડોએ સરકારની આબરૂ ઉઘાડી પાડી દીધી છે.લલિત મોદી, વિજ્ય માલ્યા, સહારાશ્રી અને રાફેલ સોદો પણ સરકાર સામે ઉભા છે. યુપીએ સરકારના બહુ ગાજેલા કૌભાંડોમાંથી નેતાઓ છૂટી રહ્યા છે. ત્યારે જ પંજાબ નેશનલ બેન્કનું કૌભાંડ મોદી સરકારની વિશ્વનીયતાની પરીક્ષા લેનારું જ નહીં તેમની કસોટી કરનારું બની રહેવાનું છે.